《叶茂长过访因怀顾愿甫》
明代·张元凯

春风忽枉故人车，黄鸟嘤嘤慰索居。游屐漫遗禽子夏，酒垆偏迟马相如。

浩歌白石孤调世，高枕青山共著书。独忆江干采芳客，朱门何处曳长裾。

作者简介：苏州吴县人，字左虞。少习《毛诗》。以世职为苏州卫指挥，督运漕粮北上，有功不得叙，自免归。悒悒不得志，以酒自放，酒酣谈天下事，慷慨风发。工诗，有《伐檀斋集》。